46 liggame in vragmotor-sleepwa gevind  (Foto: Jordan Vonderhaar/Getty Images/AFP) Minstens 46 migrante is Maandag dood gevind in ŉ sleepwa van ŉ vragmotor wat verlate langs die pad aan die buitewyke van San Antonio, Texas, gestaan het. Charles Hood, brandweerhoof van San Antonio, het aan verslaggewers gesê dat 16 mense, onder wie vier kinders, lewend gevind en na ŉ hospitaal vervoer is vir behandeling. Daar was geen aanvanklike besonderhede oor die ouderdomme of nasionaliteite van die oorledenes nie. “Die pasiënte wat ons gesien het, was warm om aan te vat en het aan hitte-uitputting gely. Daar was geen tekens van water in die voertuig nie,” het Hood gesê. Amptenare het gesê drie mense is in aanhouding oor die voorval. Die vragmotor is gevind op ŉ pad naby hoofweg I-35 wat tot by die grens met Mexiko strek. Volgens William McManus, polisiehoof van San Antonio, is die owerhede eers omstreeks 17:50 deur ŉ noodoproep van die voorval in kennis gestel. “ŉ Werker wat in een van die geboue hierbo agter my werk, het ŉ roep om hulp gehoor,” het hy aan verslaggewers gesê. Greg Abbott, goewerneur van Texas, het teen pres. Joe Biden uitgevaar oor die ramp en sy “dodelike oopgrensbeleid” blameer. Mexiko se minister van buitelandse sake, Marcelo Ebrard, het die voorval as ŉ “tragedie” bestempel en gesê verteenwoordigers van die Mexikaanse konsulaat is op pad na die toneel. Ebrard het gesê die nasionaliteite van die slagoffers is nog nie bekend nie, maar dat twee van die oorlewendes van Guatemala is. ŉ Soortgelyke tragedie het in 2017 in San Antonio afgespeel toe tien migrante in ŉ vragmotor se sleepwa dood gevind is. Tientalle is in die hospitaal opgeneem met hitte-uitputting en dehidrasie. Die vragmotorbestuurder het later skuld beken op aanklagte wat met die sterftes verband hou.